Mundo Deportivo aruncă bomba! Haaland și-ar fi dat acordul pentru transferul la FC Barcelona
Atacantul lui Manchester City, Erling Haaland, ar fi fost de acord să se alăture Barcelonei în 2022, potrivit publicației Mundo Deportivo, care citează surse anonime.
La acea vreme, Haaland era cel mai dorit jucător din fotbal, având în vedere clauza sa de reziliere relativ scăzută de 65 de milioane de dolari (60 de milioane de euro) stabilită de clubul său, Borussia Dortmund.
Germanii se resemnaseră cu faptul că cel mai valoros jucător al lor va pleca probabil înaintea următorului sezon, Haaland având o mulțime de echipe interesate după evoluțiile sale remarcabile în Bundesliga și Liga Campionilor.
În aprilie 2021, Haaland, tatăl său Alf-Inge și regretatul agent Mino Raiola au ajuns la Barcelona cu un avion privat pentru a discuta despre oferta clubului catalan.
Ulterior, Lionel Messi a plecat gratis la Paris Saint-Germain, iar Haaland a mai rămas un sezon la Dortmund.
Cu toate acestea, potrivit Mundo Deportivo, oamenii lui Haaland și-au dat acceptul în fața Barcelonei cu privire la un eventual transfer în martie 2022, moment în care antrenorul principal Xavi Hernandez a mers la München pentru a-i explica personal planurile sale tânărului de 23 de ani și modul în care echipa va fi construită în jurul lui.
Din păcate pentru catalani, Barcelona a întâmpinat dificultăți financiare și nu a putut realiza transferul, iar Haaland a ajuns la Manchester City.
Tânărul a doborât o serie de recorduri în primul său sezon pe Etihad, iar "cetățenii" au câștigat "tripla", inclusiv primul trofeu al Ligii Campionilor.
Haaland încă poate ajunge în tricoul Barcei
Există însă informații conform cărora contractul lui Haaland conține o clauză specială de reziliere care poate fi activată sub 108 milioane de dolari de către cluburi din afara Angliei.
Astfel, Haaland este din nou legat de o posibilă mutare în La Liga. Sursa citată mai sus susține separat că Haaland este "visul" Barcelonei pentru 2025, ca succesor pe termen lung al lui Robert Lewandowski.
În aceste condiții, nu este exclus ca în viitor să ne bucurăm de un El Clasico similar cu rivalitatea Messi vs. Cristiano Ronaldo din anii trecuți. Asta dacă se va confirma și transferul lui Kylian Mbappe la Real Madrid.
Urmăriți SPORT.RO și pe Google News